AeroPress

Az AeroPress-t 2005-ben találta fel Alan Adler, aki az Aerobie Inc. elnöke. Adler másik híres találmánya a cégének is nevet adó "Aerobie" nevű frizbi, amely jelenleg is tartja a Guinness rekordot a világ legmesszebbre elhajított tárgy kategóriájában.

Az eszköz egyszerre ötvözi az áztatás és a nyomásos technikákat. Felépítése meglehetősen egyszerű, egy műanyag dugattyúból és az erre rögzített szűrő tartóból áll. A szűrő lehet papírból, de akár többször használatos fém szűrővel is használható.

Elkészítése:

Hagyományos módszer

A szűrőtartóba belehelyezzük a papírt, majd a helyére pattintjuk. Az eszközt a dugattyú nélkül ráhelyezzük egy kiöntőre, mely lehetőleg legyen fém, hogy kibírja a nyomást. A kimért kávét beleöntjük az eszközbe, majd felöltjük a kívánt mennyiségű vízzel. Ezután az eszköz másik részét beleillesztjük és az áztatási idő végén lenyomjuk, így kipréselve az elkészült kávét az eszköz alján. Ne felejtsük el a lenyomás idején eltávolítani a kiöntő alól a mérleget.

Fordított módszer

Az eszköz két részét összecsúsztatjuk úgy, hogy éppen csak két centin találkozzanak, majd az eszközt fejjel lefelé az mérlegre helyezzük. Ezután a kimért kávét az eszközbe szórjuk, ráöntjük a szükséges mennyiségű vizet, majd rátekerjük a szűrőtartót a belehelyezett papírral. Amikor az áztatási idő lejárt, az eszközt egy ráhelyezett kiöntővel együtt megfordítjuk és átnyomjuk az elkészült italt.

Az eszközt 15g őrleménnyel, 95 fokos, 250 grammnyi vízzel és közepes finomságú őrleménnyel ajánljuk elkészíteni. De ez az egyik legkísérletezőbb jellegű eszköz.